
REFERAT 

privind aprobarea Studiului de Oportunitate pentru achiziţia de tramvaie noi respectiv modernizare depou la Regia Autonomă de Transport Timişoara
Parcul de tramvaie al Regiei Autonome de Transport Timişoara este alcătuit din tramvaie second-hand, achiziţionate din Germania, a căror durata de serviciu este depăşită, iar prin reparaţiile curente efectuate se prelungeşte durata de serviciu a acestora. Totodată, RAT Timişoara are mari dificultăţi in asigurarea pieselor de schimb si/sau subansamblelor. 
Pe de alta parte, tramvaiele aflate in exploatare nu asigura confortul si siguranţa călătorilor, din punct de vedere al existentei sistemelor de climatizare, supraveghere, informare, in conformitate cu normele europene.

Datorita acestor aspecte mai sus-menţionate, este necesară modernizarea parcului de tramvaie prin achiziţionarea unor tramvaie noi, destinate asigurării transportului public de calatori. Deoarece sumele alocate din bugetul local nu poate acoperi necesarul de finanţare al municipiului, trebuie identificate noi surse de finanţare.
Una dintre metodele utilizate şi de către alte autorităţi publice în vederea atragerii capitalului necesar pentru realizarea obiectivelor de interes local poate fi contractarea unui credit bancar şi rambursarea acestuia în rate egale după expirarea perioadei de tragere.

Pentru a obţine un cost total cât mai redus al împrumutului este necesară o structură pe baza căreia să se obţină o ofertă cât mai bună de la potenţialii finanţatori.

Se remarcă astfel necesitatea identificării unor soluţii pentru ca sarcina obligaţiilor de plată să fie echilibrat distribuită pe perioada următorilor 15-20 de ani şi, în acelaşi timp, să fie asigurată suficientă flexibilitate pentru contractarea altor datorii, în special pentru a asigura cofinanţarea pentru obiectivele ce vor fi susţinute prin fonduri post-aderare de la Uniunea Europeană.
Pentru viitoarea dezvoltare a transportului electric autorităţile publice locale au realizat demersurile legale în vedere atribuirii unui teren Regiei Autonome de Transport Timişoara în zona Stan Vidrighin (Calea Buziaşului) pentru construirea unui depou de tramvaie nou.
Mai mult art. 17 alin. (1) lit. k) din Legea 92/2007 a serviciilor de transport public local prevede că printre atribuţiile consiliului local se numără şi finanţarea sau, după caz, contractarea ori garantarea, în condiţiile legii, a împrumuturilor pentru realizarea programelor de investiţii vizând dezvoltarea şi eficientizarea serviciilor de transport, precum şi înfiinţarea, reabilitarea, dezvoltarea, modernizarea şi extinderea sistemului de transport public local aparţinând patrimoniului unităţilor administrativ-teritoriale.
De asemenea, Banca Europeană de Investiţii, prin scrisoarea indicativă de finanţare înregistrată cu nr. CP2011-311/19.04.2011, a transmis propunerea financiară pentru finanţarea a 50% din valoarea investiţiei.
Pentru realizarea proiectului de investiţii de modernizare a parcului de tramvaie destinate transportului public local din Municipiul Timişoara, pentru asigurarea unei utilizări eficiente a resurselor financiare şi pentru minimizarea costurilor autorităţii publice locale s-a aprobat, prin Hotărârea Consiliului Local al Municipiului Timişoara nr. 290/03.08.2011, contractarea unei finanţări rambursabile în valoare de maxim 50.000.000 euro pe o perioadă cuprinsă între 15 şi 20 de ani, pentru implementarea programului investiţional de interes local din Municipiul Timişoara, respectiv pentru achiziţionarea de tramvaie şi modernizarea depoului.
Pentru identificarea indicatorilor tehnico-economici s-a întocmit de către Regia Autonomă de Transport Timişoara un studiu de oportunitate necesar pentru demararea procedurilor de contractare a unei finanţări pentru achiziţionarea de tramvaie şi modernizarea depoului.
Ţinând cont de cele prezentate propunem spre aprobare următoarele:

- aprobarea Studiului de Oportunitate pentru achiziţia de tramvaie noi respectiv modernizare depou, întocmit de Regia Autonomă de Transport Timişoara;

- aprobarea indicatorilor tehnico – economici ai investiţiei:

· Achiziţia a 15 tramvaie noi – valoare estimată – 46.600.000 euro;

· Modernizare hală de reparaţii, reţea linie contact – valoare estimată – 1.860.000 euro;

· Dotări tehnice pentru mentenanţă – valoare estimată – 1.540.000 euro.

